Foran over 6500 tilskuere - en ny stadionrekord på DS Arena - vandt Hobro mandag aften på hjemmebane slaget om Nordjylland, da AaB blev slået med 1-0 i Alka Superligaen. Matchvinderen blev Mads Hvilsom, der i første halvleg kom først på et indlæg fra Martin Mikkelsen. - Det var sindssygt fedt. Jeg glæder mig altid over at score, men det er fedt at være med til at give holdet en sejr, som mange havde drømt om, siger Mads Hvilsom. - Det er på højde med det største, vi har opnået her i Hobro. AaB kom ikke frem til noget, og det var en fortjent sejr. - Man kan se, hvor meget det betyder for folk, der kommer på stadion hver weekend. Det er fedt, at en så lille klub kan byde storebror op til dans, siger Hobro-kanten. Træner Jonas Dal var også yderst tilfreds med Hobro-mandskabet, der ikke forærede mange chancer til AaB. - Jeg er virkelig stolt. Vi gjorde alt det, vi havde talt om på taktikmødet. Jeg er så stolt af drengenes præstation. - Det er et kæmpe hold, der kommer her til byen, og AaB har været Nordjyllands stolthed i mange år. Det er ikke bare tre point, men også en hel del ære, siger Jonas Dal. Med sejren over AaB er Hobro nu oppe på 30 point. Dermed er der nu kun fire point op til bronzemedaljerne og kun et point op til både AaB, Brøndby og FC Nordsjælland.

Referat:
Både topscorer Mads Hvilsom og træner Jonas Dal var selvfølgelig lykkelige over 1-0-sejren over AaB.